แมนูไลฟ์สเตร็งค์อิควิตี้ปันผล 70 สต.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

นายสุขวัฒน์ ประเสริฐยิ่ง รักษาการประธานเจ้าหน้าที่บริหารและประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) เปิดเผยว่า บริษัทได้มีมติให้จ่ายเงินปันผลของกองทุนเปิดแมนูไลฟ์ สเตร็งค์ อิควิตี้ ปันผล (MSEQ DIV) เป็นครั้งที่ 5 ในอัตราหน่วยลงทุนละ 0.70 บาท โดยกำหนดวันปิดสมุดทะเบียนเพื่อสิทธิในการรับเงินปันผลในวันที่ 29 ก.ย. 2553 และกำหนดจ่ายเงินปันผลภายในวันที่ 7 ต.ค. 2553 
การจ่ายเงินปันผลในครั้งนี้ เป็นการจ่ายเงินปันผลครั้งที่ 5 โดยจะจ่ายในอัตราหน่วยลงทุนละ 0.70 บาท และจะปิดสมุดทะเบียนในวันที่ 29 ก.ย. 2553 นี้ ก่อนหน้านี้ตั้งแต่จัดตั้งกองทุนเมื่อวันที่ 28 ส.ค.2552 กองทุน MSEQ DIV มีการจ่ายปันผลไปแล้ว 4 ครั้ง โดยครั้งที่ 1 ปิดสมุดทะเบียนเมื่อวันที่ 16 ก.ย.2552 จ่ายเงินปันผลในอัตราหน่วยลงทุนละ 0.70 บาท ครั้งที่ 2 ปิดสมุดทะเบียนเมื่อวันที่ 18 ม.ค.2553 จ่ายเงินปันผลในอัตราหน่วยลงทุนละ 0.55 บาท ครั้งที่ 3 ปิดสมุดทะเบียนเมื่อวันที่ 25 มี.ค.2553 จ่ายเงินปันผลในอัตราหน่วยลงทุนละ 0.70 บาท และครั้งที่ 4 ปิดสมุดทะเบียนเมื่อวันที่ 11 ส.ค.2553 จ่ายเงินปันผลในอัตราหน่วยลงทุนละ 0.70 บาท รวมครั้งนี้เป็น 5 ครั้ง กองทุนจ่ายเงินปันผลทั้งสิ้น 3.35 บาทต่อหน่วย 
กองทุน MSEQ DIV มีนโยบายจ่ายปันผลได้สูงสุดถึง 12 ครั้งต่อปี ซึ่งเน้นลงทุนระยะปานกลางถึงระยะยาวในหุ้นสามัญของบริษัทจดทะเบียนในตลาดหลักทรัพย์ โดยคำนึงถึงราคาและมูลค่าที่เหมาะสม แนวโน้มการเติบโตทางธุรกิจ ประวัติการจ่ายเงินปันผล และแนวโน้มการจ่ายเงินปันผลของหลักทรัพย์นั้นๆ
แมนูไลฟ์ยังมีมุมมองที่เป็นบวกต่อตลาดหุ้นไทย เนื่องจากเศรษฐกิจในประเทศยังขยายตัวต่อเนื่อง รวมทั้งจากกระแสเงินลงทุนต่างประเทศที่ทยอยเข้าลงทุนในตลาดทั่วเอเชีย โดยเฉพาะหุ้นไทย เนื่องจากมูลค่าหุ้นทางบัญชีและกำไรสุทธิต่อหุ้นต่ำกว่าประเทศเพื่อนบ้าน อย่างไรก็ตาม ยังต้องติดตามปัจจัยเสี่ยงทั้งในและต่างประเทศ ซึ่งการเมืองในประเทศอาจทำให้เกิดการชะลอการลงทุนและปรับพอร์ตบ้าง แต่ในระยะยาวแล้วตลาดน่าจะยังเป็นขาขึ้น